Il-Kunsill adotta, permezz ta' proċedura bil-miktub, id-deċiżjoni dwar il-konklużjoni tal-ftehim dwar il-ħruġ f'isem l-UE. Dan isegwi l-vot ta' approvazzjoni tal-Parlament Ewropew fid-29 ta' Jannar u l-firma tal-ftehim dwar il-ħruġ min-naħa tal-UE u r-Renju Unit fl-24 ta' Jannar. Il-ftehim dwar il-ħruġ ser jidħol fis-seħħ mal-ħruġ tar-Renju Unit mill-UE, fil-31 ta' Jannar 2020 f'nofsillejl CET. Minn dak il-ħin, ir-Renju Unit mhux ser jibqa' stat membru tal-UE u ser jiġi kkunsidrat bħala pajjiż terz. Il-ftehim dwar il-ħruġ jiżgura l-ħruġ ordnat tar-Renju Unit mill-Unjoni. Dan ikopri d-drittijiet taċ-ċittadini, is-saldu finanzjarju, perjodu ta' transizzjoni, protokolli dwar l-Irlanda/l-Irlanda ta' Fuq, Ċipru u Ġibiltà, il-governanza u kwistjonijiet oħra ta' separazzjoni. Perjodu ta' transizzjoni Id-dħul fis-seħħ tal-ftehim dwar il-ħruġ jindika t-tmiem tal-perjodu skont l-Artikolu 50 TUE u l-bidu ta' perjodu ta' transizzjoni sal-31 ta' Diċembru 2020. Dan il-perjodu ta' transizzjoni, previst fil-ftehim dwar il-ħruġ, għandu l-għan li jipprovdi aktar żmien għaċ-ċittadini u n-negozji biex jadattaw. Matul il-perjodu ta' transizzjoni, ir-Renju Unit ser ikompli japplika l-liġi tal-Unjoni iżda mhux ser jibqa' jkun irrappreżentat fl-istituzzjonijiet tal-UE. Il-perjodu ta' transizzjoni jista' jiġi estiż darba għal perjodu massimu ta' sena jew sentejn, jekk iż-żewġ naħat jaqblu ma' dan qabel l-1 ta' Lulju 2020. In-negozjati dwar is-sħubija futura bejn l-UE u r-Renju Unit ser jibdew ladarba r-Renju Unit ikun ħareġ mill-UE. Il-qafas għal din ir-relazzjoni futura ġie stabbilit fid-dikjarazzjoni politika li ntlaħaq qbil dwarha miż-żewġ naħat f'Ottubru 2019. Kuntest Fit-23 ta' Ġunju 2016, iċ-ċittadini tar-Renju Unit ivvutaw biex joħorġu mill-UE. Fid-29 ta' Marzu 2017, ir-Renju Unit innotifika formalment lill-Kunsill Ewropew bl-intenzjoni tiegħu li jħalli l-UE. Fis-17 ta' Ottubru 2019, il-Kunsill Ewropew (Artikolu 50) approva l-ftehim dwar il-ħruġ kif maqbul min-negozjaturi taż-żewġ naħat. Huwa approva wkoll id-dikjarazzjoni politika riveduta dwar il-qafas tar-relazzjoni futura bejn l-UE u r-Renju Unit. Abbozz ta' Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u l-Komunità Ewropea tal-Enerġija Atomika, 18 ta' Ottubru 2019 Dikjarazzjoni politika riveduta li tistabbilixxi l-qafas għar-relazzjoni futura bejn l-UE u r-Renju Unit, 17 ta' Ottubru 2019 Brexit (informazzjoni ġenerali)